Obračunavanje DDV od primanjkljajev

Pojasnilo DURS, št. 4230-820/2010-2, 23. 2. 2011 

Davčni zavezanec izpostavlja problematiko obračuna DDV od primanjkljajev pri davčnih zavezancih, ki imajo pravico do delnega odbitka DDV. V letu 2008 je bilo davčnemu zavezancu pojasnjeno, da je treba od primanjkljaja v skladu s 7. členom ZDDV-1 obračunati DDV. 

Davčnega zavezanca v zvezi z obračunom DDV od primanjkljajev zanima:
1.	Ali mora biti od ugotovljenega primanjkljaja obračunan DDV od celotne davčne osnove ali le od dela, ki je sorazmeren odbitemu DDV? 
2.	Če mora biti DDV obračunan od celotne davčne osnove, ali se lahko v teh primerih smiselno uporabi določba 70. člena ZDDV-1, da pri davčnih zavezancih s pravico do delnega odbitka DDV ne pride do dvojne obdavčitve oziroma kopičenja davka?
Na vprašanji odgovarjamo:

Davčni zavezanec, ki ugotovi primanjkljaj blaga, pri nabavi katerega je uveljavil odbitek DDV le delno, obračuna DDV od celotne davčne osnove.

Uporaba 70. člena ZDDV-1 je smiselna tudi za ugotovljeni primanjkljaj opredmetenega osnovnega sredstva kot ga določa 7. člen ZDDV-1.

V skladu s 7. členom Zakona o davku na dodano vrednost – ZDDV-1 (Uradni list RS, št. 10/10 – UPB 2 in 85/10) se kot dobava blaga šteje tudi primanjkljaj blaga, razen v primerih, ki so opredeljeni v 17. členu Pravilnika o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09, 27/10, 104/10 in 110/10), zato se v teh primerih obračuna DDV.

V skladu z drugim odstavkom 36. člena ZDDV-1 davčno osnovo pri dobavah blaga iz 7. in 8. člena tega zakona predstavlja nabavna cena blaga ali podobnega blaga oziroma lastna cena blaga, določena v trenutku uporabe, razpolaganja ali zadržanja blaga. Pravilnik v 38. členu določa, da se lastna cena po drugem in četrtem odstavku 36. člena ZDDV-1 določa v skladu z računovodskimi standardi oziroma v skladu s predpisi o vodenju poslovnih knjig zasebnikov.

Tako tudi davčni zavezanec, ki ugotovi primanjkljaj blaga, pri nabavi katerega je uveljavil odbitek DDV le delno, obračuna DDV od celotne davčne osnove, določene v skladu z drugim odstavkom 36. člena ZDDV-1 in ne le od dela, sorazmernega odbitku DDV.

Iz vprašanja davčnega zavezanca glede popravka odbitka DDV predvidevamo, da ga zanima, ali se lahko v primerih ugotovljenega primanjkljaja opredmetenega osnovnega sredstva, pri nabavi katerega je davčni zavezanec uveljavil odbitek DDV le delno, smiselno uporabi določba 70. člena ZDDV-1 glede prodaje osnovnih sredstev v obdobju popravkov. 

ZDDV-1 v 70. členu določa, da če davčni zavezanec v obdobju popravka osnovno sredstvo proda, se šteje, kakor da se osnovno sredstvo uporabi za njegovo ekonomsko dejavnost do konca obdobja popravka. Šteje se, da je ekonomska dejavnost v celoti obdavčena, če je dobava osnovnih sredstev obdavčena. Šteje se, da je ekonomska dejavnost v celoti oproščena, če je dobava osnovnih sredstev oproščena. Popravek odbitka iz prvega odstavka tega člena se izvede le enkrat za celotno preostalo obdobje popravka.

Navedeni člen opredeljuje prodajo osnovnih sredstev v obdobju popravkov, uporaba tega člena pa je smiselna tudi za ugotovljeni primanjkljaj opredmetenega osnovnega sredstva kot ga določa 7. člen ZDDV-1. Odbitek DDV se tako popravi za obdobje od spremembe pogojev do poteka obdobja petih oziroma dvajsetih let. Če se naknadno popravi odbitek DDV, ki se v obdobju nabave ni mogel odbiti, je dovoljen odbitek samo tistih zneskov odbitka DDV, pri katerih so glede odbitka izpolnjeni zakonsko določeni pogoji.